
Text rozhodnutia
Súd: Krajský súd Banská Bystrica Spisová značka: 41CoKR/54/2011 Identifikačné číslo súdneho spisu: 6111203993 Dátum vydania rozhodnutia: 23. 05. 2012 Meno a priezvisko sudcu, VSÚ: JUDr. Miroslava Púchovská ECLI: ECLI:SK:KSBB:2012:6111203993.1 Rozhodnutie Krajský súd v Banskej Bystrici ako súd odvolací v senáte zloženom z predsedníčky senátu JUDr. Miroslavy Púchovskej, členiek senátu JUDr. Jany Hullovej a JUDr. Daniely Maštalířovej v právnej veci žalobcu N. N., a. s. Y. XX, XXX XX G., IČO:XX XXX XXX, zastúpeného CLS Čavojský & Partners, s. r. o. Zochova 6-8, 811 03 Bratislava, IČO:36 854 972 proti žalovanému Mgr. Róbert Antal, Skuteckého 1, 974 01 Banská Bystrica, správca konkurznej podstaty úpadcu MEANDER SKIPARK, s. r. o. „v konkurze", sídlo Jegorovova 14072/29, 974 01 Banská Bystrica, IČO:36 431 851 o určenie zabezpečenia pohľadávky zabezpečovacím právom o odvolaní žalobcu proti rozsudku Okresného súdu Banská Bystrica č. k. 27 Cbi/6/2011- 106 , IČS:6111203993 zo dňa 6. júla 2011 takto r o z h o d o l : Rozsudok Okresného súdu Banská Bystrica č. k. 27 Cbi/6/2011 - 106, IČS:6111203993 zo dňa 6. júla 2011 potvrdzuje. o d ô v o d n e n i e : Okresný súd napadnutým rozsudkom žalobu zamietol a žalovanému náhradu trov konania nepriznal. V odôvodnení uviedol, že žalobca sa žalobou doručenou súdu dňa 24. 2. 2011 domáhal určenia, aby pohľadávka žalobcu, ktorú si prihlásil v konkurze dňa 20. 12. 2010 vo výške 2.062.256,52 eur bola určená pohľadávkou zabezpečenou, a to 1/ záložným právom, ktoré vzniklo vkladom do katastra nehnuteľností č. V-XXX/XX, vklad povolený 19. 6.2008 Správou katastra Y. na nehnuteľnosti, ktoré sú zapísané v katastri nehnuteľností vedenom Katastrálnym úradom L., Správou katastra Y. na LV č. XXX označenej ako stavba so súpisným číslom XXX a stavba bez súpisného čísla. Obe popísané ako letné šatne a plavecký bazén nachádzajúce sa na parcelách č. XXXXX/X a XXXXX/X o výmere 617 m2 a 877 m2 vo vlastníctve MEANDER THERMAL, s. r. o. 2/ záložným právom, ktoré vzniklo registráciou v Notárskom centrálnom registri záložným práv pod sp. zn. N XXX/XXXX na hnuteľné veci vo vlastníctve záložcu spoločnosti MEANDER THERMAL, s. r. o. so sídlom Jegorovova 14072/29, 974 01 Banská Bystrica, a to Tobogán M-79, bazénová technológia M-80, veža tobogánu M-81, vlnová komora a vzduchotechnika z roku výroby 2007, slaboprúd MaR, zdravotechnika, energomost, ústredné kúrenie, výmenníková stanica, elektrické rozvádzače s príslušenstvom k technológii bazénov, potrubie, kanalizácia rok výroby 2007, bazénová technológia , rok výroby 2007 3/ záložným právom, ktoré vzniklo registráciou v Notárskom centrálnom registri záložných práv sp. zn. N XX/XXXX na pohľadávky záložcu MEANDER THERMAL,s .r o. so sídlom Jegorovova 14072/29, 974 01 Banská Bystrica, IČO:36 388 572, pričom predmetom zmluvy sú pohľadávky zároveň od odberateľov. Okresný súd z vykonaného dokazovania zistil, že dňa 20. 4. 2007 uzavrel žalobca ako veriteľ so spoločnosťou MEANDER THERMAL, s. r. o., Banská Bystrica ako dlžníkom Zmluvu o úvere č. B., ktorej zmluvné dojednania boli doplnené následne Dodatkami č. 1 -4 v priebehu roku 2007 a 2008. Predmetom uvedenej zmluvy o úvere bolo poskytnutie finančnej čiastky 90.000.000,--Sk (2.987.452,70 eur). Následne dňa 20. 4. 2007 uzavrel žalobca ako veriteľ a úpadca spoločnosť MEANDER SKI PARK, s. r. o. ako pristupujúci dlžník dohodu o pristúpení k záväzku, ktorou tento pristúpil ku všetkým záväzkom spoločnosti MEANDER THERMAL, s. r. o., ktoré vznikli na základe zmluvy o úvere, čím sa stal ďalším spoludlžníkom zo zmluvy o úvere popri pôvodnom dlžníkovi. Na základe predmetnej zmluvy podľa názoru žalobcu tak úpadca, ako aj pristupujúci dlžník, ako aj pôvodný dlžník sú na základe uvedených skutočností povinní uhradiť svoj záväzok voči žalobcovi ako veriteľovi na základe zmluvy o úvere spoločne a nerozdielne v zmysle ust. § 533 Občianskeho zákonníka. Okresný súd poukázal na ust. § 28 ods. 1, 2 zákona o konkurze a reštrukturalizácii, podľa ktorého je nepochybné, že v danom prípade bol žalobca povinný doložiť správcovi prihlášku svojej pohľadávky, ktorej zabezpečovacie právo by preukazoval relevantným dôkazom. V danom prípade úpadca nie je vlastníkom uvedených hnuteľností a nehnuteľností , ani pohľadávok, ktoré mali zabezpečovať pohľadávku žalobcu, a tak nemohlo dôjsť k zabezpečeniu uvedenej pohľadávky, ktorá je pohľadávkou tretej osoby, majetkom úpadcu, spoločnosti MEANDER SKIPARK, s. r. o. Okresný súd uviedol, že v prihláške žalobca nepreukázal existenciu takéhoto zabezpečovacieho práva vo vzťahu k úpadcovi, a preto správca konkurznej podstaty správca poprel pohľadávku v rozsahu zabezpečovacieho práva. Z uvedeného dôvodu súd žalobu zamietol. Žalovaný bol v konaní úspešný, vznikol mu nárok na náhradu trov konania ako účastníkovi v spore úspešnému podľa § 142 ods. 1 O. s. p., v konaní si však žiadne trovy neuplatnil, preto okresný súd o náhrade trov konania rozhodol tak, že žalovanému náhradu trov konania nepriznal. Proti rozsudku podal v zákonom stanovenej lehote odvolanie žalobca. Uviedol, že na základe vykonaného dokazovania dospel súd v rozsudku k záveru ( str. 5), že žalobca bol povinný doložiť správcovi prihlášku svojej pohľadávky, ktorej zabezpečovacie právo by preukazoval relevantným dôkazom, pričom v danom prípade je nepochybné, že úpadca nie je vlastníkom uvedených nehnuteľností, hnuteľností ani pohľadávok , ktoré mali zabezpečovať pohľadávku žalobcu. Žalobca uviedol, že súd dospel na základe vykonaných dôkazov k nesprávnym skutkovým zisteniam, nakoľko sa oboznámil v rámci dokazovania s prihláškou žalobcu. Ako vyplýva z rozsudku (str. 2) súd sa v rámci dokazovania oboznámil s prihláškou žalobcu do konkurzu na majetok úpadcu, a to spolu s kompletnými prílohami, prihláška spĺňala všetky náležitosti Zákona o konkurze a reštrukturalizácii tvrdenia uvádzané v prihláške preukázané listinami tvoriacimi prílohu prihlášky žalobcu v súlade s príslušnými hmotno- právnymi predpismi preukazovali zabezpečenie prihlasovanej pohľadávky žalobcu. Žalobca v odvolaní ďalej poukázal na relevantnú právnu úpravu, na ust. Zákona o konkurze a reštrukturalizácii , konkrétne § 8, 67 ods. 1, 69, 77 ods. 1, 79 ods. 1, 28 ods. 2. Uviedol, že rozsudok vychádza z nesprávneho právneho posúdenia veci. Ďalej poukázal na pochybenie súdu, ktoré spočíva v nasledovných skutočnostiach: súd v rámci posúdenia záväzkového vzťahu založeného zmluvou o úvere a následným pristúpením k záväzku zo strany úpadcu a záložného vzťahu nerozlišuje medzi obligačným dlžníkom (ktorým je v tomto prípade úpadca) a záložným dlžníkom, ( ktorým je v tomto prípade MEANDER THERMAL s.r.o.). Napriek skutočnosti, že má za preukázané, že úpadca sa stal solidárnym dlžníkom a záväzok (ako taký) je riadne zabezpečovaný, popiera súd zabezpečenie tohto záväzku vo vzťahu k jednému zo solidárnych dlžníkov, a to v rozpore s jednotou tohto solidárneho vzťahu, ktorý je zabezpečovaný vo vzťahu ku všetkým solidárnym dlžníkom. Súd odmieta, že postavenie zabezpečeného veriteľa môže vzniknúť veriteľovi, ktorý si svoju pohľadávku a zabezpečenie riadne prihlásil v prípade, že majetok zabezpečujúci takúto pohľadávku je majetkom tretej osoby ( a nie úpadcu), ktorá v tomto prípade zabezpečuje (jeden) záväzok ako taký, t. j. voči všetkým solidárnym dlžníkom (vrátane úpadcu). Vzhľadom na vyššie citovanú právnu úpravu Zákona o konkurze, teda popiera možnosť, že do konkurznej podstaty môže byť zaradený majetok vo vlastníctve tretej osoby, ktorý by v tomto prípade tvoril oddelenú podstatu zabezpečeného veriteľa, ktorým je žalobca. Žalobca ďalej poukázal na odôvodnenie rozsudku, ktoré je podľa jeho názoru neúplné a zmätočné, čím je rozsudok súdu prvého stupňa nepreskúmateľný. Vydanie rozhodnutia ako takého je nielen zavŕšením konania , ale takisto zachytáva jeho priebeh. Skutkové a právne vyhodnotenie okolností konania je v rozsudku uvedené nejasne a bez odvolania sa na relevantnú právnu úpravu. Súd prvého stupňa zmätočne uvádza, že žalobca bol povinný doložiť správcovi prihlášku svojej pohľadávky, ktorej zabezpečenie by preukazoval relevantným spôsobom (rozsudok strana 5) následne v rozsudku uvádza „v danom prípade je nepochybné, že úpadca nie je vlastníkom uvedených hnuteľností, nehnuteľností ani pohľadávok, ktoré mali zabezpečovať pohľadávku žalobcu a tak nemohlo dôjsť k zabezpečeniu uvedenej pohľadávky, ktorá je pohľadávkou tretej osoby, majetkom úpadcu spoločnosťou MEANDER SKIPARK , s. r. o.“. Nie je teda zrejmé akým relevantným spôsobom mal žalobca preukázať zabezpečenie svojej pohľadávky, keďže z danej formulácie rozsudku možno mať za to, že súd vyhodnocoval formálnu náležitosť prihlášky; svoju konštatáciu bližšie nerozoberá a na žiadnom inom mieste v odôvodnení nerieši, či z pohľadu predložených podkladov boli , prípadne neboli splnené požiadavky na formálnosť prihlášky vo vzťahu k zabezpečeniu. Ak by sa súd stotožnil s tvrdeniami žalovaného, podľa ktorých z dokumentácie priloženej k prihláške nevyplýva zabezpečenie pohľadávky žalobcu vo vzťahu k úpadcovi, nie je rovnako zrejmé, či ide o hmotno- právnu úpravu (zabezpečenie nevzniklo, resp. nezakladá postavenie zabezpečeného veriteľa) alebo formálne náležitosti (nesplnenie formálnej stránky). Následne súd vyhodnotil neexistenciu zabezpečenia z dôvodu, že záloh nie je majetkom úpadcu. Túto skutočnosť neopiera o žiadnu právnu úpravu, nakoľko zo žiadneho zo zákonných odkazov uvádzaných v odôvodnení nevyplýva stav , podľa ktorého nie je možné, aby tretia osoba (t. j. MEANDER THERMAL s.r.o.) zabezpečovala svojim majetkom záväzok aj inej osoby, (t. j. úpadcu ) resp., že takéto zabezpečenie nie je možné v konkurznom konaní považovať za zakladajúce postavenie zabezpečeného veriteľa (pre žalobcu). Z analýz úvah a úsudkov súdu má žalobca za to, že rozsudok je nepreskúmateľný, nakoľko je jeho odôvodnenie neúplné, zmätočné, nepresvedčivé a vnútorne rozporupolné. Navrhol, aby odvolací súd napadnutý rozsudok súdu prvého stupňa zrušil a vec vrátil súdu na ďalšie konanie. Žalovaný vo vyjadrení k odvolaniu uviedol, že z Dohody o pristúpení záväzku zo dňa 20. 4. 2007 vyplýva, že žalovaný sa stal spoludlžníkom MEANDER THERMAL, s. r. o. Túto skutočnosť žalovaný nikdy nespochybnil, čo preukazuje aj to, že žalovaný žalobcovu prihlásenú pohľadávku nepoprel čo do jej existencie, ale len čo do jej zabezpečenia. Žalovaný nepopiera, že úpadca sa pristúpením k záväzku stal solidárnym dlžníkom žalobcu, avšak z tejto skutočnosti vznik zabezpečenia nevyplýva. Úpadca na základe Dohody o pristúpení k záväzku pristúpil k hlavnému záväzkovému vzťahu medzi N. N., a. s. a MEANDER THERMAL, s. r. o. a nie k subsidiárnemu zabezpečovaciemu vzťahu medzi záložným veriteľom - N. N., a. s. a záložcom - MEANDER THERMAL, s. r. o., ktorý zabezpečuje iba pohľadávku veriteľa voči MEANDER THERMAL, s. r. o. Skutočnosť, že by mal úpadca pristúpiť aj k zabezpečovaciemu vzťahu nevyplýva ani zo zákonnej úpravy pristúpenia k záväzku, a ani zo samotnej Dohody o pristúpení k záväzku z 20. 4. 2007. Tvrdenie, že záložné právo pôsobí iba k pôvodnému dlžníkovi, čiže MEANDER THERMAL, s. r. o. preukazuje aj rozsudok Najvyššieho súdu ČR zo dňa 21. 12.2005 č. k. 29Odo/851/2003. Žalovaný ďalej poukázal na komentár k ust. § 533 Občianskeho zákonníka, z ktorého vyplýva, že „na existenciu zabezpečovacích prostriedkov nemá pristúpenie k záväzku nijaký vplyv, lebo sa ním nemení právny vzťah medzi veriteľom a dlžníkom. Ak by však pristupujúci splnil záväzok za pôvodného dlžníka (solidarita), zabezpečenie zanikne zároveň zo zánikom hlavného záväzku“. Z týchto dôvodov nemožno súhlasiť ani s tvrdením žalobcu, že záväzok veriteľa a úpadcu je zabezpečený majetkom tretej osoby v zmysle ust. § 79 ZoKR. Majetok tretích osôb v tomto prípade nemôže zabezpečovať záväzkový vzťah medzi veriteľom a úpadcom, keďže tento nie je zabezpečený. Ďalej uviedol, že nakoľko veriteľ k svojej prihláške nepripojil žiadny právny dokument, resp. neoznačil žiadnu relevantnú právnu skutočnosť, ani neuviedol žiadnu právnu argumentáciu, z ktorej by existencia akéhokoľvek zabezpečovacieho práva vo vzťahu k úpadcovi vyplývala, žalovaný žalobcovi prihlásenú pohľadávku čo do zabezpečenia v rozsahu všetkých troch zabezpečovacích práv dňa 26. 1. 2011 poprel. Žalovaný ďalej uviedol, že má za to, že žalobca nepreukázal existenciu zabezpečovacieho práva vo vzťahu k úpadcovi, a preto poprel prihlásenú pohľadávku v spornom rozsahu, a to v rozsahu zabezpečovacieho práva. Uviedol, že považuje napadnuté rozhodnutie prvostupňového súdu za vecne správne a navrhol, aby odvolací súd napadnutý rozsudok potvrdil. Dňa 15. 12. 2011 žalovaný doručil odvolaciemu súdu doplnenie vyjadrenia k odvolaniu , ktorého súčasťou bol rozsudok Okresného súdu Banská Bystrica č. k. 26 Cbi/23/2011-98 zo dňa 18. 10. 2011 s tým, že v tomto konaní sa žalobca domáhal určenia zabezpečenia pohľadávky zabezpečovacím právom aj v konkurznej veci úpadcu MEANDER PARK s. r. o. „ v konkurze“, Banská Bystrica, a to za úplne zhodných skutkových aj právnych okolností, kde naviac sa jednalo o zabezpečenie tej istej pohľadávky žalobcu. V tejto právnej veci rozhodol okresný súd vyššie uvedeným rozsudkom, ktorým žalobu žalobcu zamietol. Proti citovanému rozsudku žalobca odvolanie nepodal, a preto rozsudok nadobudol právoplatnosť a stal sa vykonateľným dňom 9. 11. 2011. Krajský súd v Banskej Bystrici ako súd odvolací prejednal vec v rozsahu podľa ust. § 212 ods. 1 O. s. p., bez nariadenia pojednávania podľa § 214 ods. 2 O. s. p. a napadnutý rozsudok okresného súdu podľa § 219 ods. 1 O. s. p. ako vecne správny potvrdil. Z obsahu spisu odvolací súd zistil, že navrhovateľ sa návrhom doručeným súdu dňa 24. 2. 2011 domáhal proti žalovanému určenia, že pohľadávka žalobcu v celkovej výške 2.062.256,52 eur, ktorú si žalobca prihlásil do konkurzu na majetok úpadcu, spoločnosť MEANDER SKIPARK, s. r. o. Banská Bystrica je na účely zák. č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov pohľadávkou zabezpečenou: záložným právom, ktoré vzniklo vkladom do katastra nehnuteľností č. V-XXX/XX , záložným právom , ktoré vzniklo registráciou v Notárskom centrálnom registri záložným práv sp. NXXX/XXXX, záložným právom, ktoré vzniklo registráciou v Notárskom centrálnom registri záložných práv NXX/XXXX. V žalobe žalobca presne špecifikoval jednotlivé zabezpečovacie inštitúty. Dňa 20. 4. 2007 uzavrel žalobca ako veriteľ so spoločnosťou MEANDER THERMAL s. r. o., Banská Bystrica ako dlžníkom zmluvu o úvere č. B., ktorej zmluvné dojednania boli následne upravené dodatkom č. 1 - 4 z roku 2007 - 2008. Dňa 20. 4. 2007 uzavrel žalobca ako veriteľ a úpadca ako pristupujúci dlžník dohodu o pristúpení k záväzku, ktorou pristúpil ku všetkým záväzkom spoločnosti MEANDER THERMAL, s. r. o., ktoré vznikli na základe zmluvy o úvere, čím sa stal ďalším dlžníkom zmluvy o úvere popri pôvodnom dlžníkovi, t. j. spoločnosti MEANDER THERMAL, s. r. o. Spoločnosť MEANDER THERMAL, s.r.o. ako pôvodný dlžník a úpadca ako pristupujúci dlžník sú tak na základe uvedených skutočností povinní uhradiť svoj záväzok voči žalobcovi ako veriteľovi na základe zmluvy o úvere spoločne a nerozdielne (§ 533 Občianskeho zák. v platnom znení). Žalobca ako veriteľ je oprávnený požadovať splnenie svojej pohľadávky od ktoréhokoľvek z dlžníkov, je teda zrejmé, že úpadca a spoločnosť MEANDER THERMAL, s. r. o. sa stali solidárnymi dlžníkmi voči žalobcovi ako veriteľovi. Žalobca v žalobe uviedol, že obdobne pristúpila k záväzku aj spoločnosť MEANDER PARK, s. r. o. „ v reštrukturalizácii“, so sídlom Banská Bystrica. Z Dohody o pristúpení záväzku, ktorú uzavrel úpadca MEANDER SKI PARK, s. r. o. ako pristupujúci dlžník s veriteľom N. N. a. s. vyplýva, že úpadca sa stal spoludlžníkom spoločnosti MEANDER THERMAL, s. r. o. za účelom splatenia pohľadávky veriteľa vyplývajúcej z o zmluvy o úvere č. B.. V bode II bod 3 sa veriteľ a pristupujúci dlžník dohodli o pristúpení pristupujúceho dlžníka k záväzku pôvodného dlžníka zaplatiť pohľadávku a ku všetkým záväzkom pôvodného dlžníka vyplývajúcim zo zmluvy o úvere. Pristupujúci dlžník sa stáva ďalším dlžníkom zo zmluvy o úvere popri pôvodnom dlžníkovi. Obaja dlžníci zo zmluvy o úvere - pôvodný dlžník a pristupujúci dlžník sú viazaní voči veriteľovi zaplatiť pohľadávku spoločne a nerozdielne. Dňa 20. 4. 2007 uzavrel žalobca ako záložný veriteľ a spoločnosť MEANDER THERMAL, s. r. o. ako záložca Zmluvu o zriadení záložného práva k hnuteľným veciam. Predmetom zmluvy o záložnom práve je dohoda zmluvných strán o zriadení záložného práva k hnuteľným veciam záložcom v prospech záložného veriteľa na zabezpečenie pohľadávky a predmetom mandátnej zmluvy je udelenie poverení záložcom ako mandantom záložnému veriteľovi ako mandatárovi pre vykonanie úkonov v súvislosti s výkonom záložného práva. V časti II zmluvy boli uvedené veci, ktoré sú zálohom s tým, že hnuteľné veci sú vo vlastníctve záložcu, súčasti II etapy projektu MEANDER PARK Oravice, časť B. Následne sú v zmluve vyšpecifikované veci, ktoré tvoria predmet zálohu. Dňa 20. 4. 2007 uzavrel žalobca ako záložný veriteľ so spoločnostou MEANDER THERMAL, s. r. o. Zmluvu o zriadení záložného práva k pohľadávkam záložcu od odberateľov. Dňa 16. 6. 2008 uzavrel žalobca ako záložný veriteľ so spoločnosťou MEANDER THERMAL, s. r. o. ako záložcom Zmluvu o zriadení záložného práva k nehnuteľnostiam. V čl. II bod 1 zálohom sú nehnuteľnosti vo vlastníctve záložcu nachádzajúce v k. ú. Q. obec Y., okr. Y. zapísané na LV č. XXX vedenom Katastrálnym úradom v L., Správa katastra Y., a to Plavecký bazén na parc. XXXXX/X a letné šatne na parcele č. XXXXX/ X. V bode 2 záložca vyhlásil, že je výlučným vlastníkom zálohu a vyhlasuje, že na zálohu neviaznu žiadne ťarchy. Podľa ust. § 533 Občianskeho zákonníka kto bez súhlasu dlžníka dohodne písomne s veriteľom, že splní za dlžníka jeho peňažný záväzok, stáva sa dlžníkom popri pôvodnom dlžníkovi a obaja dlžníci sú zaviazaní spoločne a nerozdielne. Ustanovenie § 531 ods. 4 tu platí obdobne. Podľa ust. § 32 ods. 3 zák. č. 7/2005 Z. z. o konkurze a reštrukturalizácií a o zmene a doplnení niektorých zákonov, ( ďalej len „ZoKR“ ) v znení platnom do 31. 12. 2011 ak správca pri skúmaní prihlásenej pohľadávky zistí, že prihlásená pohľadávka je čo do právneho dôvodu, vymáhateľnosti, poradia, výšky, zabezpečenia zabezpečovacím právom alebo poradia zabezpečovacieho práva sporná, je povinný prihlásenú pohľadávku v spornom rozsahu poprieť. Podľa § 8 ZoKR zabezpečovacím právom sa na účely tohto zákona rozumie záložné právo, zádržné právo, zabezpečovací prevod práva a zabezpečovací prevod pohľadávky vrátane iných práv, ktoré majú podobný obsah a účinky. Pohľadávka zabezpečená zabezpečovacím právom sa na účely tohto zákona považuje do výšky jej zabezpečenia za zabezpečenú pohľadávku. Podľa § 67 ods. 1 písm. c/ ZoKR konkurzu podlieha majetok, ktorý zabezpečuje úpadcové záväzky. Podľa ust. § 69 ZoKR odelenú podstatu zabezpečeného veriteľa tvorí a) majetok zabezpečujúci pohľadávku zabezpečeného veriteľa, ak ide o zabezpečenie zabezpečovacím právom, ktoré je na majetku právom jediným alebo v poradí rozhodujúcom na jeho uspokojenie právom prvým alebo medzi inými zabezpečovacími právami zabezpečujúcimi pohľadávky iných zabezpečených veriteľov právom najskorším (ďalej len "prednostné zabezpečovacie právo"), b) výťažok zo speňaženia majetku tvoriaceho oddelenú podstatu zabezpečeného veriteľa, c) výťažok zo speňaženia majetku pôvodne zabezpečujúceho pohľadávku zabezpečeného veriteľa, ktorý zvýšil po uspokojení alebo po zabezpečení uspokojenia [ § 70 ods. 2 písm. d)] pohľadávok zabezpečených zabezpečovacími právami, ktoré boli na majetku pred jeho speňažením v poradí rozhodujúcom na ich uspokojenie pred zabezpečovacím právom zabezpečeného veriteľa. Podľa ust. § 28 ods. 2 ZoKR v znení platnom do 31. 12. 2011 veriteľ, ktorého pohľadávka voči úpadcovi je zabezpečená zabezpečovacím právom (zabezpečený veriteľ) má v konkurze právo, aby jeho zabezpečená pohľadávka bola podľa poradia rozhodujúceho na jej uspokojenie za podmienok ustanovených týmto zákonom uspokojená z výťažku zo speňaženia majetku, ktorým bola zabezpečená. Toto právo musí byť v konkurze riadne a včas uplatnené v prihláške zabezpečenej pohľadávky, inak zanikne. Podľa ust. § 151a Občianskeho zákonníka záložné právo slúži na zabezpečenie pohľadávky a jej príslušenstva tým, že záložného veriteľa oprávňuje uspokojiť sa alebo domáhať sa uspokojenia pohľadávky z predmetu záložného práva (ďalej len "záloh"), ak pohľadávka nie je riadne a včas splnená. Podľa ust. § 151b ods. 2 Občianskeho zákonníka v zmluve o zriadení záložného práva sa určí pohľadávka, ktorá sa záložným právom zabezpečuje, a záloh. Po preskúmaní veci dospel odvolací súd k záveru, že medzi účastníkmi konania nebolo sporné , že úpadca MEANDER SKIPARK, s.r.o. „ v konkurze“ Banská Bystrica sa stal solidárnym dlžníkom voči žalobcovi ako veriteľovi zo zmluvy o úvere , t.j. solidárnym dlžníkom úverového záväzku pôvodného dlžníka. Spornou zostala skutočnosť či pohľadávka žalobcu ako úverového veriteľa bola zároveň voči úpadcovi MEANDER SKIPARK, s.r.o. „v konkurze“ Banská Bystrica pohľadávkou zabezpečenou. Pohľadávka žalobcu bola pohľadávkou zabezpečenou len voči pôvodnému dlžníkovi, t.j. spoločnosti MEANDER THERMAL, s.r.o., Banská Bystrica a to na základe zmlúv o zriadení záložného práva k nehnuteľnostiam , k hnuteľným veciam a pohľadávkam žalobcu od odberateľov. Nestala sa však zabezpečenou pohľadávkou voči pristupujúcemu dlžníkovi t.j. spoločnosti MEANDER SKIPARK , s.r.o., „ v konkurze“ Banská Bystrica. Zo zmlúv o zriadení záložného práva k nehnuteľnostiam, k hnuteľným veciam a pohľadávkam žalobcu od odberateľov vyplýva, že majú zabezpečovať pohľadávky vzniknuté zo zmluvy o úvere č. B. uzavretej medzi záložným veriteľom a záložcom ( t.j. spoločnosťou MEANDER THERMAL, s.r.o.,) ako dlžníkom dňa 20.4.2007 v znení neskorších dodatkov. Podľa vyššie citovaného ustanovenia § 533 Občianskeho zákonníka na existenciu zabezpečovacích prostriedkov nemá pristúpenie k záväzku nijaký vplyv lebo sa ním nemení právny vzťah medzi veriteľom a dlžníkom. Ak by však pristupujúci splnil záväzok za pôvodného dlžníka ( solidarita ) , zabezpečenie zanikne zároveň so zánikom hlavného záväzku. Z uvedeného je zrejmé, že voči osobe ktorá sa písomným pristúpením záväzku v zmysle ustanovenia § 533 Občianskeho zákonníka stane solidárne zaviazaným dlžníkom popri pôvodnom dlžníkovi , nepôsobí bez ďalšieho záložné právo zriadené skôr k zaisteniu pohľadávky veriteľa voči pôvodnému dlžníkovi. Z toho vyplýva, že v danom prípade je peňažná pohľadávka v zmluvách o zriadení záložného práva určená ako pohľadávka z konkrétnej zmluvy o úvere, určená je subjektmi tohto právneho vzťahu t.j. žalobcom a spoločnosťou MEANDER THERMAL, s.r.o., preto voči osobe, ktorá sa na základe dohody o pristúpení k záväzku stala solidárnym dlžníkom popri pôvodnom dlžníkovi nepôsobí bez ďalšieho záložné právo, ktoré pôsobí len voči pôvodnému dlžníkovi. Nemožno preto vyvodiť záver, ktorý uvádza žalobca, že zmluvy o zriadení záložného práva zabezpečujú aj pohľadávky žalobcu ako veriteľa voči pristupujúcim dlžníkom t.j. aj voči úpadcovi MEANDER SKIPARK , s.r.o. „ v konkurze“ Banská Bystrica, len z toho dôvodu že úpadca ako aj ďalší subjekt pristúpili k záväzku pôvodného dlžníka dohodami o pristúpení záväzku. Okresný súd správne uviedol, že úpadca nie je vlastníkom hnuteľných vecí, nehnuteľností ani pohľadávok, ktoré mali zabezpečovať pohľadávku žalobcu. S poukazom na ustanovenie § 28 ods. 2 ZoKR má zabezpečený veriteľ právo , aby jeho zabezpečená pohľadávka bola uspokojená z výťažku speňaženia majetku, ktorým bola zabezpečená, čo však nie je majetok úpadcu MEANDER SKIPARK s.r.o. Žalobca nepreukázal existenciu zabezpečovacieho práva aj vo vzťahu k úpadcovi. Spoločnosť MEANDER SKIPARK , s.r.o., „ v konkurze“ Banská Bystrica pristúpila k zmluve o úvere, ktorý je zabezpečený záložným právom ale toto zabezpečuje len pohľadávku proti pôvodnému dlžníkovi. Z uvedených dôvodov odvolací súd napadnutý rozsudok okresného súdu ako vecne správny podľa § 219 ods. 1 O.s.p. potvrdil. O trovách odvolacieho konania odvolací súd nerozhodoval, pretože úspešný žalovaný návrh na rozhodnutie o trovách konania nepodal ( § 151 ods. 1 O.s.p. ) . Rozhodnutie bolo členmi senátu prijaté jednohlasne. Poučenie: : Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6111203993.1 (dáta aktuálne k 15. 11. 2026). Záväzné je znenie zverejnené súdom.




